ระเบียบการท่าเรือแห่งประเทศไทย
ว่าด้วยวิธีปฏิบัติในการประมูลด้วยระบบอิเล็กทรอนิกส์
พ.ศ. ๒๕๔๘
 

โดยที่เป็นการสมควรกำหนดหลักเกณฑ์การดำเนินการจัดหาพัสดุในรูปแบบการประมูลด้วยระบบอิเล็กทรอนิกส์
(e-Auction) ของการท่าเรือแห่งประเทศไทย ให้สอดคล้องกับประกาศกระทรวงการคลัง ลงวันที่
๑๓ มกราคม พ.ศ. ๒๕๔๘ เรื่อง
หลักเกณฑ์การซื้อและการจ้างโดยการประมูลด้วยระบบอิเล็กทรอนิกส์
อาศัยอำนาจตามความในข้อ ๔ แห่งระเบียบการท่าเรือแห่งประเทศไทยว่าด้วยการพัสดุ พ.ศ.
๒๕๔๓ จึงให้วางระเบียบไว้ดังต่อไปนี้

ข้อ
๑ ระเบียบนี้เรียกว่า ระเบียบการท่าเรือแห่งประเทศไทย
ว่าด้วยวิธีปฏิบัติในการประมูลด้วยระบบอิเล็กทรอนิกส์ พ.ศ. ๒๕๔๘

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓ นับแต่วันใช้ระเบียบนี้ให้ยกเลิกระเบียบการท่าเรือแห่งประเทศไทย
ว่าด้วยหลักเกณฑ์การซื้อและการจ้างโดยการประมูลด้วยระบบอิเล็กทรอนิกส์ พ.ศ. ๒๕๔๘
ลงวันที่ ๘ กุมภาพันธ์ ๒๕๔๘ และระเบียบ
หรือคำสั่งอื่นใดที่ขัดหรือแย้งกับระเบียบนี้

ข้อ
๔ ระเบียบนี้ไม่ใช้บังคับกับงานจ้างที่ปรึกษา
งานจ้างออกแบบและคุมงาน และการซื้อการจ้างด้วยวิธีพิเศษหรือกรณีพิเศษ

ข้อ
๕ ในระเบียบนี้
การท่าเรือ หมายความว่า การท่าเรือแห่งประเทศไทย
ผู้อำนวยการ หมายความว่า
ผู้อำนวยการการท่าเรือแห่งประเทศไทย
พนักงาน หมายความว่า
พนักงานการท่าเรือแห่งประเทศไทย
ผู้ค้า หมายความว่า บุคคลธรรมดา
หรือนิติบุคคลที่เข้าเสนอราคาในการซื้อการจ้างด้วยระบบอิเล็กทรอนิกส์
การประมูลด้วยระบบอิเล็กทรอนิกส์ หมายความว่า
การแข่งขันเสนอราคาด้วยระบบอิเล็กทรอนิกส์ภายในระยะเวลาที่กำหนด
โดยวิธีการดังต่อไปนี้
(๑) ประมูลแบบเปิดราคา (Reverse Auction) เป็นการประมูลแข่งขันเสนอราคาต่ำสุดโดยแสดงตัวเลขที่มีการเสนอราคาแต่ไม่แสดงว่าผู้ใดเป็นผู้เสนอราคา
(๒) ประมูลแบบปิดราคา (Sealed Bid Auction) เป็นการประมูลแข่งขันเสนอราคาต่ำสุดโดยแสดงชื่อผู้เสนอราคาต่ำสุดแต่ไม่แสดงตัวเลขที่มีการเสนอราคา
คณะกรรมการดำเนินการประมูล หมายความว่า
คณะกรรมการดำเนินการประมูลด้วยระบบอิเล็กทรอนิกส์

ข้อ
๖ ในการซื้อหรือการจ้างแต่ละครั้งของหน่วยงานที่มีหน้าที่จัดหาพัสดุที่มีวงเงินรวมเกินสองล้านบาทให้ใช้การประมูลด้วยระบบอิเล็กทรอนิกส์
แต่หน่วยงานที่มีหน้าที่จัดหาพัสดุใดเห็นสมควรจะใช้การประมูลด้วยระบบอิเล็กทรอนิกส์สำหรับการซื้อ
หรือการจ้างที่มีวงเงินรวมไม่เกินสองล้านบาทก็ได้

ข้อ
๗ ในการดำเนินการประมูลด้วยระบบอิเล็กทรอนิกส์แต่ละครั้งให้ผู้อำนวยการ
หรือผู้ที่ผู้อำนวยการมอบอำนาจแต่งตั้งคณะกรรมการดำเนินการประมูลด้วยระบบอิเล็กทรอนิกส์
ขึ้นคณะหนึ่งประกอบด้วยประธานกรรมการหนึ่งคนโดยแต่งตั้งจากพนักงานระดับผู้อำนวยการกองหรือเทียบเท่าขึ้นไป
และกรรมการอย่างน้อยสองคน โดยแต่งตั้งจากพนักงานระดับ ๖ หรือเทียบเท่าขึ้นไป
ในกรณีที่ประธานกรรมการไม่สามารถปฏิบัติหน้าที่ได้ให้ผู้แต่งตั้งคณะกรรมการคัดเลือกกรรมการที่มีคุณสมบัติเหมาะสม
ทำหน้าที่ประธานกรรมการแทน

ข้อ
๘ ให้คณะกรรมการดำเนินการประมูลคัดเลือกผู้ให้บริการตลาดกลางอิเล็กทรอนิกส์จากทะเบียนรายชื่อผู้ให้บริการตลาดกลางอิเล็กทรอนิกส์
กระทรวงการคลัง แล้วเสนอชื่อผู้ให้บริการตลาดกลางอิเล็กทรอนิกส์
ต่อผู้แต่งตั้งคณะกรรมการดำเนินการประมูลให้ความเห็นชอบ

ข้อ
๙ ให้คณะกรรมการดำเนินการประมูลจัดทำประกาศเชิญชวนผู้ค้าอย่างเปิดเผยเป็นการทั่วไป
ณ สถานที่ทำการของหน่วยงานที่จัดหาพัสดุ รวมทั้งประกาศผ่านเว็บไซต์ www.gprocurement.go.th ของกรมบัญชีกลาง และเว็บไซต์ www.port.co.th ของการท่าเรือ
ทั้งนี้ ให้เป็นไปตามแบบที่กระทรวงการคลังกำหนด
หน่วยงานที่จัดหาพัสดุต้องดำเนินการให้หรือขายเอกสารการประมูลด้วยระบบอิเล็กทรอนิกส์ตั้งแต่วันที่เริ่มประกาศเชิญชวนตามวรรคหนึ่ง
การดำเนินการตามวรรคหนึ่งและวรรคสองต้องมีระยะเวลาไม่น้อยกว่าเจ็ดวันทำการ

ข้อ
๑๐ รายการในเอกสารข้อเสนอของผู้ค้า
ต้องมีสาระสำคัญอย่างน้อยเกี่ยวกับคุณสมบัติผู้ค้า ข้อเสนอด้านเทคนิค
หนังสือข้อตกลงเข้าร่วมประมูล หลักประกันซอง
เอกสารที่ใช้ตรวจสอบคุณสมบัติการไม่มีผลประโยชน์ร่วมกัน และเอกสารอื่นที่จำเป็น ทั้งนี้
ตามที่คณะกรรมการดำเนินการประมูลกำหนด
ในกรณีที่ผู้ค้าเป็นผู้ซึ่งมีรายชื่อในบัญชีผู้ค้าที่มีคุณสมบัติเบื้องต้น
สำหรับการซื้อหรือการจ้างที่การท่าเรือ
ได้จัดทำไว้เป็นการประจำก่อนวันยื่นเอกสารข้อเสนอ
ผู้ค้านั้นไม่ต้องยื่นเอกสารเกี่ยวกับคุณสมบัติของผู้ค้าอีก

ข้อ
๑๑ ในการกำหนดวันรับเอกสารข้อเสนอของผู้ค้า
จะต้องมีช่วงเวลาสำหรับการคำนวณราคาของผู้ค้าภายหลังวันปิดการให้หรือขายเอกสารประมูลด้วยระบบอิเล็กทรอนิกส์ไม่น้อยกว่าห้าวันทำการ

ข้อ
๑๒ ให้คณะกรรมการดำเนินการประมูลดำเนินการดังนี้
(๑) ตรวจสอบมาตรฐานทางเทคนิค ซึ่งอย่างน้อยประกอบด้วยคุณสมบัติของผู้ค้า
เอกสารหลักฐานต่าง ๆ พัสดุตัวอย่าง แคตตาล็อกหรือแบบรูป และรายการละเอียด
(๒)
คัดเลือกผู้ค้าที่มีมาตรฐานทางเทคนิคครบถ้วนตามเอกสารการประมูลด้วยระบบอิเล็กทรอนิกส์
(๓)
คัดเลือกพัสดุหรืองานจ้างซึ่งมีคุณภาพและคุณสมบัติที่เป็นประโยชน์ต่อการท่าเรือ
(๔) รายงานผลการพิจารณาและความเห็น พร้อมด้วยเอกสารที่ได้รับไว้ทั้งหมดต่อผู้แต่งตั้งคณะกรรมการ
โดยเสนอผ่านหัวหน้าเจ้าหน้าที่พัสดุ
(๕)
ประกาศรายชื่อผู้ค้าที่ผ่านการคัดเลือกตามวันและเวลาที่กำหนดไว้ในประกาศประมูลโดยปิดประกาศ
ณ สถานที่ทำการของหน่วยงานที่จัดหาพัสดุและประกาศผ่านทางเว็บไซต์ www.gprocurement.go.th ของกรมบัญชีกลาง
(๖)
แจ้งผู้ที่ไม่ผ่านการคัดเลือกเนื่องจากมีมาตรฐานทางเทคนิคไม่ครบถ้วนหรือมีผลประโยชน์ร่วมกัน
ทราบข้อเท็จจริงและเหตุผลในการพิจารณา
ในการพิจารณาคัดเลือกผู้ค้าคณะกรรมการดำเนินการประมูลจะสอบถามข้อเท็จจริงเพิ่มเติมจากผู้ค้ารายใดก็ได้
แต่ไม่อาจให้ผู้ค้ารายใดเปลี่ยนแปลงสาระสำคัญที่เสนอไว้แล้ว

ข้อ
๑๓ ผู้ค้าที่ไม่ผ่านการคัดเลือกตามข้อ ๑๒ (๖)
มีสิทธิอุทธรณ์ตามที่กำหนดในพระราชบัญญัติวิธีปฏิบัติราชการทางปกครอง พ.ศ. ๒๕๓๙
เว้นแต่ในกรณีที่เป็นผู้ที่ไม่ผ่านคัดเลือกเพราะมีผลประโยชน์ร่วมกัน
ให้อุทธรณ์ต่อผู้อำนวยการ ภายในสามวันนับแต่วันที่ได้รับแจ้ง
พร้อมทั้งแสดงเหตุผลของการอุทธรณ์และเอกสารที่เกี่ยวข้องไว้ด้วย

ข้อ
๑๔ ก่อนจัดให้มีการประมูลด้วยระบบอิเล็กทรอนิกส์
ผู้ให้บริการตลาดกลางอิเล็กทรอนิกส์ต้องดำเนินการดังต่อไปนี้
(๑) แจ้งให้ผู้ผ่านการคัดเลือกเข้ารับการอบรมการประมูลด้วยระบบอิเล็กทรอนิกส์
(๒) มอบหมายเลขประจำตัว (User ID) และรหัส (Password) ให้แก่ผู้ค้าที่ผ่านการคัดเลือก
(๓) จัดให้คณะกรรมการดำเนินการประมูลและผู้ค้าที่ผ่านการคัดเลือก
ทดสอบการประมูลด้วยระบบอิเล็กทรอนิกส์

ข้อ
๑๕ ให้คณะกรรมการดำเนินการประมูลประกาศกำหนดวัน
เวลา และสถานที่พร้อมทั้งเงื่อนไขการประมูล
ซึ่งต้องมีสาระสำคัญอย่างน้อยเกี่ยวกับวงเงิน
การจัดหาระยะเวลาประมูลช่วงราคาประมูลขั้นต่ำ
และช่วงเวลาประมูลสุดท้ายก่อนปิดการประมูล ให้ผู้ค้าที่ผ่านการคัดเลือกทราบ

ข้อ
๑๖ วิธีการประมูลด้วยระบบอิเล็กทรอนิกส์
ให้เป็นไปดังนี้
(๑)
ในกรณีที่มีผู้ค้าผ่านการคัดเลือกไม่น้อยกว่าสามรายให้คณะกรรมการดำเนินการประมูลหารือกับผู้ให้บริการตลาดกลางอิเล็กทรอนิกส์
เพื่อกำหนดวิธีการประมูลด้วยระบบอิเล็กทรอนิกส์ที่เหมาะสมกับการซื้อหรือการจ้างครั้งนั้น
(๒) ในกรณีที่มีผู้ค้าผ่านการคัดเลือกไม่เกินสองราย
ให้ใช้วิธีการประมูลด้วยระบบอิเล็กทรอนิกส์แบบปิดราคา
หรือถ้าคณะกรรมการดำเนินการประมูลเห็นว่าไม่สมควรใช้วิธีการประมูลด้วยระบบอิเล็กทรอนิกส์
จะกำหนดให้ผู้ค้ายื่นซองข้อเสนอราคาภายในวงเงินงบประมาณ หรือราคาเริ่มต้นการประมูล
หรือราคากลางของการท่าเรือก็ได้แล้วแต่กรณี
ราคาเริ่มต้นการประมูลให้ใช้วงเงินงบประมาณสำหรับการจัดหาพัสดุหรือการจ้างนั้น
ๆ
ในกรณีที่มีผู้ค้าผ่านการคัดเลือกหนึ่งราย
หรือมีผู้เสนอราคาในการประมูลหนึ่งรายให้คณะกรรมการดำเนินการประมูลเสนอต่อผู้แต่งตั้งคณะกรรมการ
เพื่อยกเลิกการประมูล แต่ถ้าคณะกรรมการดำเนินการประมูลเห็นว่ามีความจำเป็นที่จะต้องดำเนินการซื้อหรือจ้างต่อไปให้คณะกรรมการดำเนินการประมูลต่อรองราคากับผู้ค้ารายนั้น
แล้วเสนอผู้แต่งตั้งคณะกรรมการต่อไป

ข้อ
๑๗ ในการดำเนินการประมูลด้วยระบบอิเล็กทรอนิกส์
ต้องมีกรรมการดำเนินการประมูลอย่างน้อยหนึ่งคนเข้าร่วมสังเกตการณ์ตั้งแต่เริ่มต้นจนเสร็จสิ้นการประมูล

ข้อ
๑๘ เมื่อได้ผู้ชนะการประมูลแล้ว
ให้คณะกรรมการดำเนินการประมูลสรุปผลการประมูลเสนอต่อผู้แต่งตั้งคณะกรรมการ
และปิดประกาศรายชื่อผู้ชนะการประมูล ณ สถานที่ทำการของหน่วยงานที่จัดหาพัสดุ
และประกาศผ่านทางเว็บไซต์ www.gprocurement.go.th ของกรมบัญชีกลาง

ข้อ
๑๙ คณะกรรมการดำเนินการประมูล
ต้องรายงานผลการประมูลให้สำนักพัฒนามาตรฐานระบบพัสดุภาครัฐ กรมบัญชีกลาง
ทราบโดยเร็ว โดยจัดทำเป็นจดหมายอิเล็กทรอนิกส์ (e-mail)
รายงานตามวรรคหนึ่งอย่างน้อยต้องมีสาระสำคัญเกี่ยวกับราคาพัสดุที่จัดหาได้โดยวิธีการประมูลด้วยระบบอิเล็กทรอนิกส์
ส่วนลดหรือส่วนเพิ่มเพื่อเปรียบเทียบกับวงเงินงบประมาณงบประมาณที่ประหยัดได้คิดเป็นร้อยละของวงเงินงบประมาณ
รายชื่อผู้ชนะการประมูล และผู้ให้บริการตลาดกลางอิเล็กทรอนิกส์
เพื่อร่วมประสานงานในการรายงานเสนอต่อคณะรัฐมนตรีต่อไป

ข้อ
๒๐ สัญญาซื้อจ้างให้เป็นไปตามแบบที่การท่าเรือกำหนด
ในกรณีที่ไม่อาจทำสัญญาตามแบบที่กำหนด
และจำเป็นต้องร่างสัญญาขึ้นใหม่ให้ส่งร่างสัญญาให้สำนักงานอัยการสูงสุดพิจารณาก่อน
เว้นแต่ผู้อำนวยการเห็นสมควร
ทำสัญญาตามแบบที่เคยผ่านการพิจารณาของสำนักงานอัยการสูงสุดมาแล้ว

ข้อ
๒๑ ให้ผู้อำนวยการ
รักษาการตามระเบียบนี้


ประกาศ
ณ วันที่ ๙ สิงหาคม พ.ศ. ๒๕๔๘
ยงยศ ปาละนิติเสนา
กรรมการ
การท่าเรือฯ รักษาการในตำแหน่ง
ผู้อำนวยการ
การท่าเรือแห่งประเทศไทย































วัชศักดิ์/ผู้จัดทำ
๑๗ มกราคม ๒๕๕๑

ปิยะธิดา/ปรับปรุง
๑๕ พฤศจิกายน
๒๕๖๐
[๑]
ราชกิจจานุเบกษา เล่ม ๑๒๔/ตอนพิเศษ ๑๙๓ ง/หน้า ๒๐/๑๒ ธันวาคม
๒๕๕๐